  Майя Бывальцева 373 сюрслэсь трос туристъёс вуылӥзы Удмуртие 2016-тӥ арын 6 толэзь ӵоже. Элькун кивалтэтлэн кенешоназ со сярысь ивортӥз улосвылысь лулчеберетъя но туризмъя министр Владимир Соловьёв. Солэн верамезъя, 2014-тӥ арын элькунэ 380 сюрс туристъёс вуылӥзы. 2015-тӥ арын — 556 сюрс адями. Министерствоын ивортэмзыя, туристъёслы маршрутъёслэн лыдзы берло ар ӵоже 20 проценты йылӥз. «Али 157 маршрутъёс. Шаркан ёросын «Тол Бабай дорын куноын», Грак ёросын «Баба Ягалэн резиденциез», П. И. Чайковскийлэн вордскем шаераз маршрутъёс, «Сибыр тракт» но мукетъёсыз», — вераз Владимир Соловьёв. Туризм удысын туннэ 90 нимаз инвесторъёс ужало. 2016-тӥ арын улосвыл коньдэтысь уксё басьтозы туризмлы инфраструктураез азинтон удысын инвестици ӵектосъёсъя конкурсын вормисьёс: Эгра ёрос («Пельяняньлэн резиденциез» ӵектосэз быдэстыны), Каракулино ёрос (агротуризмъя «Зелёная звезда» огъет кылдытыны) но Вотка ёрос («Привослави йылолъёс Чайковскийлэн шаераз» улосвылкуспо турлы). Тужгес бадӟым ӵектосъёс пӧлын — туризмъя но шутэтсконъя «Камский берег» кластер. Таяз арын со федерал коньдэтысь нырысетӥ юрттэт — 35 миллион 400 сюрс манет басьтӥз. 2018-тӥ арозьлы чаклам ӵектослэн оглом дуныз 1 миллиард манетлэсь трос. Со пӧлысь 760 миллионэз нимаз инвесторъёслэн коньдонзы. 2017-тӥ арын Удмуртия федерал коньдэтысь эшшо 141 миллион манет басьтыны оске. Владимир Соловьёс озьы ик ватсаз, туннэ выль инвестици ӵектос дасямын ни шуыса — туризмъя но шутэтсконъя «Воткинск — родина Чайковского» кластер. Со улсын Вотка тымет котырысь алиоссэ объектъёсты кутыны но выльёссэ пуктыны чакламын. 11-тӥ коньывуонэ ӵектосэз кылзӥзы но умоен лыдъязы Ростуризмын «Росси Федерациын пуш но пырон туризмез азинтон (2011–2018 аръёсы)» нимысьтыз федерал программалэн координаци кенешезлэн пумиськоназ. Кенешонэ пыриськемъёслэн верамзыя, али Удмуртилы огъя концепция кулэ, кудӥз лулчеберетъя, туризмъя но йӧскалык ӧръёсты огазеясал. Сое улонэ пыӵатон понна ужанрадлыкез кылдтон азьланьтӥськоз толсуре, туризмез азинтонъя координаци кенешлэн пумиськоназ. Тегъёс: Туризм Сарапул Удмуртия Лулчеберетъянотуризмъяминистерство Вотка ВладимирСоловьёв Удмуртиысьтуризм  